b'\n_START_ARTICLE_\nB. H. P\xc3\xa4iv\xc3\xa4nsalo\n_START_PARAGRAPH_\nBror Hannes P\xc3\xa4iv\xc3\xa4nsalo (vuoteen 1906 Helander; 1. tammikuuta 1875 Turku \xe2\x80\x93 23. elokuuta 1933) oli suomalainen pappi, kansanedustaja ja kirjailija sek\xc3\xa4 v. 1926 perustetun  Suomen sis\xc3\xa4l\xc3\xa4hetysliiton perustaja.\n_START_SECTION_\nHenkil\xc3\xb6historia\n_START_PARAGRAPH_\nP\xc3\xa4iv\xc3\xa4nsalon vanhemmat olivat kenk\xc3\xa4kauppias Johan Helander ja Augusta Magdalena Jansson. H\xc3\xa4n p\xc3\xa4\xc3\xa4si ylioppilaaksi 1893 ja valmistui filosofian kandidaatiksi 1895, teologian kandidaatiksi 1898, teologian lisensiaatiksi 1894 ja teologian tohtoriksi 1907. P\xc3\xa4iv\xc3\xa4nsalo vihittiin papiksi 1899. H\xc3\xa4n teki opintomatkoja Egyptiin ja Palestiinaan 1927 ja 1929 sek\xc3\xa4 Kreikkaan ja V\xc3\xa4h\xc3\xa4\xc3\xa4n Aasiaan 1928._NEWLINE_P\xc3\xa4iv\xc3\xa4nsalo toimi Heinolan opettajaseminaarin uskonnon ja historian lehtorina 1901\xe2\x80\x931907 sek\xc3\xa4 Helsingin kaupunkil\xc3\xa4hetyksen johtajana 1906\xe2\x80\x931917 ja 1921\xe2\x80\x931933. H\xc3\xa4n oli Helsingin pohjoisen suomalaisen seurakunnan kappalaisena 1915\xe2\x80\x931917 ja Kuopion maaseurakunnan kirkkoherrana 1917\xe2\x80\x931921. _NEWLINE_P\xc3\xa4iv\xc3\xa4nsalo oli suomalaisen puolueen ja kokoomuksen kansanedustajana 1917\xe2\x80\x931918 (Kuopion l\xc3\xa4\xc3\xa4nin l\xc3\xa4ntinen vaalipiiri) ja 1929\xe2\x80\x931933 (Uudenmaan l\xc3\xa4\xc3\xa4nin vaalipiiri). H\xc3\xa4n kuului my\xc3\xb6s Helsingin kaupunginvaltuustoon._NEWLINE_P\xc3\xa4iv\xc3\xa4nsalon puoliso oli Laina Elisabet Leidenius. P\xc3\xa4iv\xc3\xa4nsalon poikia olivat Suomen kristillisen liiton ensimm\xc3\xa4inen puheenjohtaja Olavi P\xc3\xa4iv\xc3\xa4nsalo (1916\xe2\x80\x931984), Pornaisten kirkkoherra Armo P\xc3\xa4iv\xc3\xa4nsalo (1902\xe2\x80\x931973), kasvatustieteen professori Paavo P\xc3\xa4iv\xc3\xa4nsalo (1918\xe2\x80\x932004) ja Helsingin Kaupunkil\xc3\xa4hetyksen johtaja, teologian tohtori Veikko P\xc3\xa4iv\xc3\xa4nsalo (1903\xe2\x80\x931978). Bror Hannes P\xc3\xa4iv\xc3\xa4nsalon pojanpoika on tietokirjailija ja kristinuskon puolustaja Martti P\xc3\xa4iv\xc3\xa4nsalo. P\xc3\xa4iv\xc3\xa4nsalon tytt\xc3\xa4rest\xc3\xa4 Rauha Aulikki P\xc3\xa4iv\xc3\xa4nsalosta (s. 1904) tuli l\xc3\xa4\xc3\xa4k\xc3\xa4ri.'